Gandia amplia el seu patrimoni escultòric de la mà del Rotary Club Internacional i de l'escultor Víktor Ferrando
27 agost 2024

## Gandia amplia el seu patrimoni escultòric de la mà del Rotary Club Internacional i de l'escultor Víktor Ferrando27 agost 2024Última actualització: 27 agost 2024

![](../gestion/img/97e9cc30c8e3bbcf7683f44325fa5dfeaf8f319e5bb3333db6531789da2737af.jpg)  
  

La ciutat de **Gandia enriqueix el seu patrimoni cultural** fruit d'una donació que ha realitzat el **Rotary Club Internacional**, juntament amb **l'artista Víktor Ferrando**, consistent en una **escultura** d'aquest darrer. L'obra, que rep el nom **"In Útero"**, amplia així la col·lecció escultòrica de la ciutat.

  
L'acte de formalització de la cessió s'ha celebrat hui a la Casa de la Marquesa amb la firma de l'**alcalde de Gandia, José Manuel Prieto**; el **governador del Districte 2203 del Rotary Club Internacional, José Marco Antonio Ibáñez Climent**, i l'**autor de l'obra, Víktor Ferrando**. La inauguració ha comptat amb la presència de la **regidora delegada de Cultura, Balbina Sendra**, representants del consistori, així com membres del Rotary Club i representants de la cultura a la nostra ciutat.  
  
Després de la firma, Prieto ha volgut agrair la generositat tant del Rotary Club com de Ferrando, ja que amb la cessió _"amplien el patrimoni cultural i escultòric de tots els gandians"_. Per part seua, tant el representant del Rotary com el mateix artista han agraït la implicació del consistori a l'hora de facilitar aquest tipus d'iniciatives.  
  
Pel que fa a l'obra, està realitzada amb **materials de reciclatge ecològic** (acer reciclat procedent de material etnològic de la Comunitat Valenciana), amb una mida de 3 metres d'alçada, sòcol (un pedestal de 20 centímetres d'alçada), 30 centímetres d'amplada, 93 centímetres de longitud i gruix de 20 centímetres; amb un pes de 125 quilograms, més 30 quilograms de la base (estructura on se suporta), resultant un total de 150-160 quilograms, aproximadament.  
  
L'Ajuntament de Gandia ha tramitat l'acceptació d'aquesta donació, **gratuïta i sense cap cost**, per continuar promovent la difusió cultural i la capitalitat cultural de Gandia. L'escultura s'ha instal·lat a la Casa de Cultura Marqués de González de Quirós amb caràcter permanent. A més a més, ve acompanyada d'una **placa explicativa redactada en cinc idiomes: valencià, castellà, anglés, francés i alemany**.  
  
El Rotary Club, amb seu a Gandia, és una entitat que es caracteritza per fer accions de tipus cultural, com és el cas d'aquesta donació a favor de l'Ajuntament de Gandia. Per la seua banda, l'artista, Víktor Ferrando, és un acreditat escultor que va iniciar la seua trajectòria artística el 2003, després d'anys de viatjar per llocs remots, tots diferents, fins a tornar a Espanya per exercir la professió de ferrer, cosa que li ha permés desenvolupar una variada barreja de vivències, acumulant experiència, alhora que li feia assumir una interessant evolució manifestada estèticament a través de les creacions. La seua obra es caracteritza per abundar els temes relacionats amb dues de les grans passions: la mitologia i el cinema. Especialment, el cinema fantàstic, de ciència-ficció i de terror.  
  
És així com naix "In Útero", que va formar part de la mostra Yuxtaposición hostil, celebrada a "les Drassanes del Grau", a València, l'any 2009, amb el nom "Insomne Malicia" en aquell moment. En paraules del director de cinema Nacho Carballo _"quan mires, no al cel, sinó als tres metres de l'obra de Víktor Ferrando, et sents com si t'hagueres teletransportat al futur de les pel·lícules d'Alien (...), Metròpolis o al passat hel·lenístic de la Victòria alada de Samotràcia. Per les formes futuristes de tall clàssic i igualment innovadores, on el seu brillant color metal·litzat plata sembla un robot o una nau espacial (...)"_.

[Twittear](https://twitter.com/share)